|  |  |
| --- | --- |
|  |  |

|  |
| --- |
|  |

RAPORTUL EUROPEAN PRIVIND DROGURILE 2014 – PERSPECTIVE privind DROGURILE

Agenţia UE pentru droguri aduce în atenţie şase teme prin noi analize online

(27.5.2014, LISABONA **EMBARGO 10:00 WET/ora Lisabonei**) **Agenţia UE pentru droguri (EMCDDA)** publică astăzi, împreună cu ***Raportul european privind drogurile 2014: Tendinţe şi evoluţii***, şase noi analize din seria sa **Perspective privind drogurile** (*Perspectives on drugs* – POD). Această cea mai recentă selecţie de analize interactive online oferă o trecere în revistă la cel mai înalt nivel a principalelor aspecte legate de situaţia drogurilor în Europa. Seria POD analizează: motivele emergente de îngrijorare legate de consumul drogurilor stimulente, noile evoluţii pe piaţa europeană a canabisului, precum şi progresele în ceea ce priveşte tratamentul online pentru consumul de droguri şi analiza apei reziduale.

**Catinonele sintetice: focare îngrijorătoare de consum prin injectare la nivel local şi naţional**

Peste 50 de derivaţi de catinone sintetice (droguri stimulente) au fost detectaţi prin intermediul **sistemului de avertizare timpurie al UE (EU–EWS)** în perioada 2005-2013. Printre substanţele monitorizate de EU–EWS se numără: mefedrona (supusă măsurilor de control în UE în 2010), MDPV (risc evaluat în aprilie 2014) şi pentedrona. Catinonele sintetice pot fi inhalate sub formă de pudră sau înghiţite sub formă de comprimate, însă analiza **EMCDDA** de astăzi vizează focarele îngrijorătoare de consum al acestor substanţe prin injectare.

Injectarea de catinone nu este răspândită în Europa, dar a fost remarcată ca problemă locală în cadrul grupurilor de consumatori de droguri de mare risc în unele ţări (de exemplu, **Republica Cehă, Germania, Irlanda, Spania, Austria, Polonia, Finlanda, Suedia** şi **Regatul Unit**). În **Ungaria** şi **România**, s-a observat însă o practică mai generalizată a consumului acestor substanţe prin injectare. Un sondaj la nivel naţional privind programele de distribuţie de ace şi seringi în **Ungaria**, de exemplu, a arătat că, în 2012, 36% dintre beneficiarii programelor consumau catinone prin injectare ca drog primar.

Un comportament din ce în ce mai îngrijorător – observat în rândul subgrupurilor de bărbaţi care întreţin relaţii homosexuale – este injectarea mai multor droguri ilegale (de exemplu catinone şi metamfetamină) în contextul aşa-numitelor „*chem sex parties*” (petreceri unde se consumă droguri în scopul şi în timpul întreţinerii de relaţii sexuale). Până în prezent, această nouă practică, asociată unor practici sexuale riscante, a fost raportată în unele oraşe mari. Având în vedere potenţialul impact al modelelor emergente identificate ale consumului de catinone prin injectare, monitorizarea atentă a acestei probleme reprezintă o prioritate de sănătate publică.

**Metamfetamina: motivele de îngrijorare cresc pe măsură ce apar modele noi şi diverse de consum**

Metamfetamina este un drog stimulent cunoscut în multe părţi ale lumii (de exemplu, Asia de Sud-Est, Statele Unite ale Americii), unde provoacă de multă vreme probleme considerabile de sănătate publică. Deşi în Europa consumul de metamfetamină a fost limitat din punct de vedere istoric la **Republica Cehă** şi **Slovacia**, noi pieţe şi modele de consum apar în prezent în alte zone şi în rândul unor populaţii diverse. Printre exemple se numără *prizatul* de metamfetamină (pudră) de către consumatorii de droguri în scop recreativ în **Germania**, *fumatul de* metamfetamină cristalizată de către consumatorii de opiacee în **Grecia, Cipru** şi **Turcia** şi *injectarea* drogului împreună cu alte substanţe în rândul bărbaţilor care întreţin relaţii homosexuale (a se vedea mai sus).

În această nouă analiză, **EMCDDA** are în vedere provocările actuale în ceea ce priveşte răspunsurile în materie de asistenţă socială şi de sănătate în legătură cu acest drog. Deşi nu există medicamente aprobate pentru tratamentul dependenţei de metamfetamină, intervenţiile psihosociale s-au dovedit eficace. Potrivit agenţiei, „problema actuală a Europei în ceea ce priveşte metamfetamina nu are o singură faţetă, iar răspunsurile adecvate trebuie adaptate, dezvoltate şi potrivite pe măsura modelelor locale de consum şi a problemelor observate”.

**Analiza progreselor privind medicamentele pentru tratamentul dependenţei de cocaină**

Cocaine rămâne cel mai frecvent drog stimulent ilegal consumat în Europa, iar provocările în ceea ce priveşte tratamentul dependenţei de cocaină persistă. În 2012, 14% din consumatorii care au început pentru prima dată un tratament specializat pentru consumul de droguri au afirmat că substanţa primară consumată este cocaina. **EMCDDA** prezintă astăzi o metaanaliză a 6 lucrări care examinează eficacitatea medicamentelor utilizate în tratamentul problemelor legate de cocaină, precum şi acceptarea lor de consumatori. Lucrările iniţiale, elaborate de *Cochrane Drugs and Alcohol Group*, au cuprins 92 de studii (85 în SUA) şi peste 7 000 de participanţi. Acestea arată că unele medicamente pot reduce dorinţa de consum, însă nu s-a descoperit încă nicio soluţie farmacologică unică pentru dependenţa de cocaină. Pe măsură ce cercetările în acest domeniu avansează, intervenţiile psihosociale rămân un element de bază în tratamentul consumatorilor de cocaină (a se vedea materialul video).

**Producţia internă de plante de canabis reprezintă o sursă importantă, în timp ce puritatea răşinii importate creşte**

Europa reprezintă de mult timp una din cele mai mari pieţe de consum pentru canabis, în special răşină de canabis importată în principal din **Maroc**. Se estimează că în Europa se consumă anual aproximativ 2 050 de tone de răşină de canabis („haşiş”) şi plantă de canabis („marijuana”). Astăzi, **EMCDDA** prezintă un raport potrivit căruia piaţa europeană a consumului de canabis este dominată de produsele din plante, consumul intern fiind acoperit din producţie internă. Pe teritoriul Europei se descoperă din ce în ce mai multe plantaţii de canabis.

În ultimul deceniu, numărul capturilor de plante de canabis în Europa l-a depăşit pe cel al capturilor de răşină. În 2012 au fost raportate aproximativ 457 000 de capturi de plante de canabis, comparativ cu 258 000 de capturi de răşină. Aproximativ şapte milioane de plante de canabis au fost capturate în 2012, de peste 2,5 ori mai mult decât cantitatea raportată cu cinci ani în urmă. Inovările în materie de producţie de canabis din ultimii ani reprezintă un motiv de îngrijorare (a se vedea materialul video), cultivatorii producând plante cu un conţinut ridicat de THC (ingredientul activ al canabisului), dar cu un conţinut scăzut de CBD (un antipsihotic). Deşi puritatea ambelor forme de canabis a crescut din 2006, au fost observate creşteri relativ puternice ale purităţii răşinii între anii 2011 şi 2012 (a se vedea materialele grafice informative despre canabis, Raportul european privind drogurile, capitolul 1).

**Tratamentul online pentru consumul de droguri – noi posibilităţi de relaţionare cu consumatorii de droguri**

Internetul este în prezent recunoscut ca vehicul plauzibil pentru programele educative, preventive şi de tratament în ceea ce priveşte consumul de droguri şi alcool într-o varietate de contexte. Astăzi, **EMCDDA** prezintă evoluţiile tratamentului online pentru consumul de droguri (*Internet-based drug treatment* – IBDT), care a devenit un fenomen răspândit în Europa în ultimii 10 ani, în special în legătură cu consumul de canabis. Această formă de tratament online utilizează o serie de tehnici psihosociale, pe care le integrează într-un nou mecanism online de realizare a tratamentului. Deşi protecţia datelor şi anonimitatea sunt aspecte importante care trebuie abordate în continuare, acest tip de furnizare de servicii oferă avantaje ca: sfera geografică mai largă, accesul la consumatori la care serviciile specializate în materie de droguri nu ajung, precum şi o asistenţă mai promptă (fără timpi de aşteptare). Pe măsură ce se dezvoltă programele de tratament online, acestea ar putea fi utile în completarea serviciilor tradiţionale de tratament, oferind noi modalităţi de relaţionare cu consumatorii de droguri care solicită suport (a se vedea materialul video).

**Cel mai mare studiu privind analiza apelor reziduale în ceea ce priveşte drogurile, realizat în mai multe oraşe, este publicat astăzi**

Astăzi sunt publicate şi constatările celui mai mare proiect european de până în prezent în domeniul ştiinţei emergente a analizei apelor reziduale. Acest proiect a analizat apele reziduale din peste 40 de oraşe (21 de ţări), pentru a cerceta obiceiurile în materie de consum de droguri ale locuitorilor. Concluziile proiectului sunt preluate în cadrul unei analize din seria Perspective în materie de droguri a **EMCDDA** dedicată acestui aspect. Au fost analizate apele reziduale provenind de la aproximativ 8 milioane de persoane pentru a fi detectate urmele a 5 droguri ilegale: amfetamina, canabisul, cocaina, ecstasy şi metamfetamina (Noutăţi 5/2014).

Rezultatele oferă o valoroasă imagine a fluxului drogurilor prin oraşele în cauză, dezvăluind variaţii regionale marcante ale modelelor consumului de droguri. Nivelurile de cocaină, de exemplu, au fost mai ridicate în oraşele vestice şi în unele oraşe din sud, însă mai scăzute în oraşele nordice şi estice. Consumul de amfetamină, deşi răspândit relativ uniform, a prezentat cele mai ridicate niveluri în nordul şi nord-vestul Europei. Consumul de metamfetamină, în general scăzut şi concentrat în mod tradiţional în Europa Centrală, pare în prezent să se răspândească. La analiza modelelor săptămânale ale consumului de droguri, s-a constatat că, în majoritatea oraşelor, nivelurile de cocaină şi ecstasy cresc considerabil la sfârşit de săptămână, în timp ce consumul de metamfetamină şi canabis pare a fi mai uniform distribuit pe parcursul săptămânii.

**Preşedintele Consiliului de administraţie al EMCDDA, João Goulão** afirmă: „Anul acesta, EMCDDA subliniază o serie de noi provocări pe care le ridică drogurile stimulente şi alte droguri. În special, agenţia analizează baza de dovezi recent apărute şi din ce în ce mai numeroase pentru tratamentul problemelor legate de consumul de cocaină, metamfetamină şi canabis. Un element comun în acest sens este importanţa intervenţiilor psihosociale, care reprezintă o parte deosebit de importantă a instrumentelor terapeutice de care dispunem pentru a răspunde problemelor contemporane în materie de droguri”.